《七台山》
宋代·何镐

一上青云梯，杖藜披素襟。
追随同声客，不作殊方音。
过雨飞重泉，积烟昏茂林。
叠嶂杳峭崿，竦峰起岖嵚。
仰阚天门开，俯窥地户深。
丹壑收暝色，绛霞结幕轻。
天空抗空馆，岚散凌孤岑。
沧海飞赤舄，疏林散黄金。
彷佛天仙来，逍遥上帝临。
雷电屡兴灭，日月相深沈。
遐讨挹元气，冥搜清道心。

作者简介：（1128—1175）宋邵武人，字叔京，号台溪先生。何兑子。少承家学，又从朱熹游。历官上杭丞，数行县事，以宽仁为治。调潭州善化令，未行而卒。